

**НАЦИОНАЛНО СЪСТЕЗАНИЕ "Социални иновации" –**

**17 и 18 март 2017 год.**

AddThis Sharing Buttons

Share to Facebook**4**Share to TwitterShare to Още...**7**

  Социалните иновации са навсякъде около нас, те са тези добри идеи, които отговарят на нуждите и подобряват качеството на живот на хората и общностите. Примери за социални иновации са: справедливата търговия, хосписите, дистанционното обучение, устойчивата мобилност и Уикипедия.

JA Европа разработи инициативата Social Innovation Relay (Състезание „Социални иновации”), която провежда в сътрудничество с глобалния си партньор NN. Тя насърчава ученици на възраст между 15 и 18 години да използват когнитивните си способности с цел социални новости, като същевременно развиват разнообразни способности, които им помагат да станат по-отговорни от социална гледна точка служители и предприемачи.

Националното състезание „Социални иновации“ се състоя в **София Тех Парк** на **17 и 18 март 2017 год.** В него взеха участие **80 ученици от цялата страна**, предварително подбрани от жури, съставено от експерти. Включването в състезанието изискваше от учениците на възраст между 15 и 18 години да се регистрират на сайта на JA Bulgaria като при регистрацията те трябваше да представят своето решение на предварително зададен казус, свързан с финансовата грамотност.

Учениците от ПГТ „Алеко Константинов“ – Банкя, мотивирани от учителите по икономически дисциплини, проявиха голям интерес и се включиха за пореден път в инициативите на JA Bulgaria.

Между подбраните 80 участници от цялата страна беше и ученикът от ПГТ „Алеко Константинов“ – Банкя **Теодор Петров** от **Х б клас** – специалност „Производство и обслужване в ЗХР“, професия „Ресторантьор“.

Избраните ученици бяха разпределени в 16 отбора, сформирани на случаен принцип от 5 участници. **Казусът**, върху който трябваше да разсъждават отборите и да предложат решение, беше формулиран от организаторите - JA Bulgaria в сътрудничество с глобалния си партньор NN Bulgaria. Той беше свързан с предлагане на идея за увеличаване на финансовата грамотност на хората в трудоспособна възраст, като средство за обезпечаване на доходи за годините след пенсиониране. Предложената идея трябва да бъде приложима глобално, а бизнес моделът й да бъде устойчив и да се самоиздържа, т.е. да не разчита на външно финансиране.

**Теодор Петров** взе активно участие в работата на отбора, в който беше включен. По време на работата отборите имаха възможност да се консултират с ментори от реалния бизнес, но идеите за решение на казуса бяха на самите ученици.

При изключителна конкуренция преминаха презентациите. И въпреки, че отборът на Теодор не зае призово място при класирането, се представи достойно. Все пак не бива да се забравя, че в неговия отбор бяха включени ученици от IX –ти и X-ти клас. Присъствието в отборите на по-големи ученици, с по-голям опит и с повече изучавани икономически дисциплини се оказа решаващо. Освен това голяма част от 80-те участници бяха ученици от езикови училища и професионални гимназии по икономика. Това не променя факта, че духът на състезанието, самата атмосфера, взаимодействието и обмяната на опит между учениците, между отборите и менторите направиха преживяването незабравимо.

Участвайки в инициативата, учениците се учат:

* Да работят в екип за създаването на бизнес концепция
* Да бъдат изобретателни и да решават проблеми
* Да поемат инициатива
* Да развиват социални иновации
* Да комуникират и да отстояват своите идеи
* Да взимат решения
* Да използват технологии с цел постигане на по-добри резултати
* Да промотират идеите си в конкурентна среда на национално и глобално ниво

Ползите за преподавателите от реализирането на проекта са:

* Възможности за изява на учениците на национално ниво
* Повишена мотивираност и ангажираност от страна на учениците
* Достъп до доброволни експерти от бизнес средите
* Достъп до иновативни инструменти за обучение

Чрез инициативите на JA Bulgaria учениците трупат реален опит, не разказан и видян, а преживян.